KURZUS: Műszaki ábrázolás 1

MODUL: VI. modul: Méretmegadás műszaki rajzokon

19. lecke: A méretmegadás elemei

|  | Követelmények: A lecke tananyagának elsajátítása akkor tekinthető sikeresnek, ha Ön képes lesz
| vetületi képeken a megadott méretekhez társítani a méretmegadás egyezményes jeleit, értelmezni az egyes méreteket, meghatározni adott méretet, térhatású ábráról elkészíteni egy tárgy mérethálózatát, 2D-s rajzokon alkalmazni a speciális ill. egyszerűsített méretmegadási lehetőségeket.
| Kulcsszavak: Méret, méretmegadás, méretvonal, méretsegédvonal, méretvonal határoló, méretszám, átmérő, sugár, négyzet, gömbsugár, gömbátmérő, kúposság, lejtés.
| Az alkatrészek egyértelmű meghatározásához nem elég az alak bemutatása, a rajzon a méreteket és az előállításhoz szükséges egyéb előírásokat is meg kell adni. A méret méretmértékegységgel számszerűen megadott érték, amit vonalakkal, jelekkel és megjegyzésekkel ki lehet egészíteni.
| 1. A méretmegadás általános előírásai
| A méretek helyes megadása és a rajzok egyértelműségének biztosítása érdekében be kell tartani a következőket:
| Az alkatrész egyértelmű meghatározásához szükséges összes méretet meg kell adni. Minden méretet csak egyszer kell feltüntetni. Egy adott méretet azon a vetületen kell megadni, amelyen az a legjellemzőbb. A rajzon csak az alkatrész meghatározásához szükséges méreteket kell megadni.
| A gépészeti rajzokon a méreteket milliméterben tüntetjük fel. A mértékegységet csak akkor kell megadni, ha nem millimétert, hanem valamilyen más mértékegységet használunk.
| 2. A méretmegadás elemei
| A méretmegadás elemei a következők:
A méretmegadás elemei
1. ábra
| A méretsegédvonalat és a méretvonalat vékony folytonos vonallal rajzoljuk. A méretsegédvonal a megadni kívánt méretre legtöbbször merőleges (el lehet helyezni ferdén is), és kissé túlnyúlik a méretvonalon. A méretvonal végződéseit jól láthatóan meg kell jelölni nyílheggyel, vagy ferde vonással. Ha kevés a hely a nyílhegy számára, akkor azt ferde vonal helyettesítheti. (2. ábra.)
A nyílhegy hossza 2,5...5 mm lehet, emiatt a 3, a 2 és az 5 mm-es méretek megadásakor a méretsegédvonalak közé nem fér ki a két nyíl. Ekkor lehet az ábrán látható megoldást alkalmazni. |
A méretvonal végének jelölési lehetőségei
2. ábra
| A 2. ábrán a 2×45°-kal megadott méretmegadás során mutatóvonalat alkalmaztunk. A mutatóvonal végét nyíllal kell jelölni. A méret értelmezését (az adott részt kinagyítva) a 3. ábra mutatja.
A 2×45° azt jelenti, hogy a munkadarab sarkát az ábrán látható módon letörjük. A 45° arra utal, hogy a letörés vonala a munkadarab élével ekkora szöget zár be. |
3. ábra. A letörés megadásának értelmezése.
| A méretszámokat kétféleképpen helyezhetjük el. Az egyik módszer szerint a méretvonallal párhuzamosan, annak közepére írva úgy, hogy alulról vagy jobbról legyen olvasható. (1., 2., 3. ábrák). A másik módszer szerint a méretszámot mindig vízszintesen helyezzük el. Ebben a nem vízszintes méretvonalakat középen meg kell szakítani. (4. ábra.) Egy rajzon belül csak egyféle megadást szabad alkalmazni.
| A tárgy középvonalát nem szabad méretvonalként használni, méretsegédvonalként azonban igen!
| A méretnyilat és a méretszámot semmilyen vonal nem metszheti! Ha ezek az elemek mégis kontúrvonallal találkoznak, akkor a kontúrt az adott helyen meg kell szakítani! A méretmegadásnál törekedni kell arra, hogy a méretsegédvonalak és a méretvonalak ne messék egymást! Ha ez mégsem kerülhető el (lásd 3. ábra!), akkor egyik vonal se legyen megszakítva!
Méretszámok vízszintes elhelyezése
4. ábra
| Ha a méretszám alá van húzva, akkor az azt jelenti, hogy az adott rész rajza nem méretarányos. (Lásd 5. ábra!)
A nem méretarányos méretezést akkor alkalmazzák, ha a korábban megrajzolt alkatrész méretét módosítani kellene, de a teljes rajzdokumentáció átrajzolása nem oldható meg, vagy nem gazdaságos. |
Nem méretarányos méret jelölése
5. ábra
| 3. Alakhoz kapcsolódó méretek
| A rajz egyszerűsítése és egyértelműségének biztosítása érdekében az alakhoz kapcsolódó méreteket jelekkel látjuk el. (6. ábra)
Az "S" jelölés az angol Sphere=gömb szóból ered. A lejtésnek és kúposságnak azért van kétféle jele, mert ezekkel azt is jelölni kell, hogy melyik irányban csökken az alkatrész mérete. |
Az alakhoz kapcsolódó méretek jelei
6. ábra
| Az alábbiakban néhány példát mutatunk be a jelek alkalmazására. A 7. ábrán látható lemeztárgy vetületét és méreteit a 8. ábrán láthatja.
Lemeztárgy
7. ábra
A furatokat a legtöbb esetben a középpontjuk helyzetével és az átmérőjükkel adjuk meg. A lekerekítéseknek a sugarát kell megadni. Figyelje meg, hogy a rajz középső részén, a 9 mm-es méret esetén a furatok középvonalát használtuk méretsegédvonalként. Az "x3" a rajz síkjára merőleges méretre, azaz a lemeztárgy vastagságára utal. Az alkatrész ez alapján teljesen meghatározott, további vetület megrajzolására nincs szükség. |
A lemeztárgy vetülete és méretei
8. ábra
| Az ívhossz megadására mutat példát a 9-10. ábra.
Az íves tárgy
9. ábra
| Az ívhosszat körív mentén mérjük. A méret megadásakor a méretvonalat is ívesre rajzoljuk. A méretszám fölé oda kell tenni az ív jelét.
Ha az alkatrész két szélső pontja közötti távolságot íven mérjük, akkor nagyobb értéket kapunk, mintha egyenes mentén mérnénk. |
Az ívhossz megadása
10. ábra
| A 11-12. ábrán a gömbfelület méretmegadására láthat példát.
Gömbcsap axonometrikus ábrája
11. ábra
Figyelje meg, hogy a szimmetriavonalat megszakítottuk ott, ahol a méretszámot metszette volna. Az alkatrésznek két hengeres felülete van (10, illetve 12 mm átmérőjűek). Ha a felület négyszög alakú lenne, ugyanilyen lenne a vetülete. Az átmérő jele utal arra, hogy hengerről van szó, így nem kell újabb vetületet rajzolni ahhoz, hogy a tárgy alakját egyértelműen bemutassuk. |
Gömbcsap vetülete és méretei
12. ábra
| A 13-17. ábrák a lejtés értelmezését mutatják be.
Lejtős alkatrész (orros ék)
13. ábra
A lejtés értelmezése
14. ábra
| A lejtés egy sík felület ferdeségét jellemzi valamely alapsíkhoz, vagy tengelyvonalhoz viszonyítva. A lejtés mérőszáma egy hányados: A lejtés mérőszámát aránypárral (pl.: 1:10), vagy százalékban (1/10=0.1, azaz 10%) adjuk meg. A lejtés=1:10 azt jelenti, hogy 10 mm hosszon 1 mm-t változik (növekszik, vagy csökken) az alkatrész mérete. A lejtés megadásakor a lejtés jelének felső vonala arra lejt, amerre az alkatrész mérete csökken.
A rajz a 13. ábrán látható orros ék vetületét mutatja be. A lejtés megadható lenne %-kal is: 1:100 megfelel 1%-os lejtésnek. |
Lejtés megadása a rajzon
15. ábra
| A következő példán több lejtős felület megadásának módját mutatjuk be.
A lejtős felületű alkatrész
16. ábra
Az alkatrésznek négy lejtős felülete van. A lejtés 10%, vagyis 1:10. A vékony vonallal rajzolt átlók sík felületre utalnak. |
A 4 lejtős felület megadása a rajzon
17. ábra
| Kúposság értelmezése és megadása a rajzon.
Kúpos felülettel rendelkező alkatrész részlete
18. ábra
| A kúposság értelmezése hasonló a lejtéséhez.
A kúposság értelmezése
19. ábra
| A kúposság az átmérők különbségének és a kúpos rész hosszának hányadosa: A kúposság is megadható aránypárral és százalékosan. Például a kúposság=1:20 azt jelenti, hogy 20 mm hosszon 1 mm-t változik (nő, vagy csökken) az átmérő. Az 1:20 arány 5%-os kúposságnak felel meg (1/20=0.05, azaz 5%). A kúposság jele egyenlő szárú háromszög, amelyet mutatóvonallal adunk meg a rajzon (20. ábra).
Figyelje meg, hogy a kúposság jele abban az irányban "szűkül", amerre csökken a kúpos rész mérete. |
Kúposság megadása a rajzon 1
20. ábra
| Régebbi rajzokon a kúposság alábbi jelölésével is találkozhatunk:
Kúposság megadása régi szabvány szerint
21. ábra
| Javasoljuk, hogy gyakorlásként minél többet készítsen el a 46-50. Munkalapok feladataiból.
| Ehhez az anyagrészhez gyakorló feladatokat talál a Műszaki ábrázolás jegyzetben is: 13/1., 14/1., 15/1. feladatok.
| Javasoljuk, hogy ezekből a feladatokból minél többet próbáljon elkészíteni!
| Ha nehézsége támad a megoldással, jelezze tutorának.

|  | Önellenőrző feladatok
| Az alábbi feladatokban egy-egy alkatrész térhatású, illetve vetületi képét látja. A vetületi képen csak a méretszámok szerepelnek, az alakra utaló jelek nem. Döntse el, hogy az egyes méretszámok elé milyen jelet kell írni, majd adja meg a megoldást a képek alatti teszten!
| 1. feladat
A vetületi kép alsó részén (a piros vonal alatt) a méretmegadáshoz szükséges jeleket tüntettük fel. A jelek feletti számot kell megoldásként megadnia. |
| Írja be, hogy az adott méret elé milyen jelet kell írni! Ha nem kell jel, írjon 0-t (nullát). Ha valahova több jel is kell (pl. a gömbfelületek megadásakor), akkor a két számot írja egymás mellé, szóköz nélkül! Az 5-ös méretszám elé a(z) számú jel(ek)et kell írni. A 4-es méretszám elé a(z) számú jel(ek)et kell írni. A 20-as méretszám elé a(z) számú jel(ek)et kell írni. A 8-as méretszám elé a(z) számú jel(ek)et kell írni.
| 2. feladat
| Írja be, hogy az adott méret elé milyen jelet kell írni! Ha nem kell jel, írjon 0-t (nullát). Ha valahova több jel is kell (pl. a gömbfelületek megadásakor), akkor a két számot írja egymás mellé, szóköz nélkül! Az 58-as méretszám elé a(z) számú jel(ek)et kell írni. A 26-os méretszám elé a(z) számú jel(ek)et kell írni. A 11-es méretszám elé a(z) számú jel(ek)et kell írni. A 17-es méretszám elé a(z) számú jel(ek)et kell írni. A 3-as méretszám elé a(z) számú jel(ek)et kell írni. A 8-as méretszám elé a(z) számú jel(ek)et kell írni.
| 3. feladat
| Írja be, hogy az adott méret elé milyen jelet kell írni! Ha nem kell jel, írjon 0-t (nullát). Ha valahova több jel is kell (pl. a gömbfelületek megadásakor), akkor a két számot írja egymás mellé, szóköz nélkül! A 36-os méretszám elé a(z) számú jel(ek)et kell írni. A 6-os méretszám elé a(z) számú jel(ek)et kell írni. A 80-as méretszám elé a(z) számú jel(ek)et kell írni.
| 4. feladat
Az ábrán két darab 20-as méret szerepel. Mindkettő elé ugyanazt a jelet kell írni. |
| Írja be, hogy az adott méret elé milyen jelet kell írni! Ha nem kell jel, írjon 0-t (nullát). Ha valahova több jel is kell (pl. a gömbfelületek megadásakor), akkor a két számot írja egymás mellé, szóköz nélkül! A 22-es méretszám elé a(z) számú jel(ek)et kell írni. A 20-as méretszámok elé a(z) számú jel(ek)et kell írni. Az 1:10 méretszám elé a(z) számú jel(ek)et kell írni. A 2-es méretszám elé a(z) számú jel(ek)et kell írni.