KURZUS: Műszaki ábrázolás 1

MODUL: Bevezetés

Bevezetés

|  | A műszaki életben a gondolatközlés egyik legfontosabb eszköze a rajz. Vannak ugyanis olyan gondolatok, amelyek kifejezésére a rajz alkalmasabb, mint az élő beszéd. A műszaki területen dolgozóknak éppen a munkájukra vonatkozó gondolatok ilyenek.
| A műszaki területen dolgozóknak tudniuk kell rajzot olvasni, azaz a géprajzi ismeretek segítségével a rajz alapján képesnek kell lenniük a tárgy alakjának elképzelésére.
| A műszaki rajzok nagy előnye, hogy nemzetközileg elfogadott előírások (szabványok) alapján készülnek, így a más nyelvterületen készült rajzok megértéséhez sem kell nyelvismeret. A műszaki rajz elsajátítása tehát egyben a műszaki szakemberek nemzetközi nyelvének megtanulását is jelenti.
| Ez az elektronikus tananyag a műszaki rajz tanulásában segít Önnek.
| A leckék végén ellenőrző kérdések, az egyes modulok végén pedig modulzáró feladatsor segíti az önellenőrzést. Javasoljuk, hogy a leckék végén, illetve a modulok végén szereplő ellenőrző feladatokat mindenképpen oldja meg. Ezek rajzolvasás jellegű feladatok, a vizsgán is fog ilyenekkel találkozni.
| Néhány lecke végén önálló rajzolási feladatot is talál. Javasoljuk, hogy szerezzen be egy sima lapú füzetet (80-32), és abban készítse el a megoldásokat. Szerkesztett rajzot a vizsgán nem kérünk Öntől, ezért a feladatok megoldását szabadkézi vázlat formájában javasoljuk. Ezeket a rajzokat nem kell beadni, csak önellenőrzés célját szolgálják. A rajzi feladatok megoldása szerepel a leckék végén.
| Az e-learning tananyaghoz mellékeltünk Önnek Munkalapokat, amelyek feladataira a későbbiekben hivatkozni fogunk. Ezeket a feladatokat vagy az adott munkalapra, vagy a már említett sima lapú füzetbe érdemes megoldani és a konzultációra magával hozni. Itt lehetősége nyílik arra, hogy segítséget kérjen, ill. megoldásainak helyességét ellenőriztesse tutorával.
| Azon szak hallgatója, akinek tantárgyi követelményei írásbeli vizsgát nem tartalmaznak, órarendi konzultáción nem találkozik tutorával. Ennek ellenére javasoljuk, hogy oldja meg a Munkalapok kijelölt feladatait, mert az így elmélyített tudás más területen is hasznosul.
| Munkájához sok sikert kívánunk!